
			Kjære muse, kjære leser

			Som vi lever livene våre ulikt, leser vi også bøker forskjellig. Mitt ønske er at du finner noe i denne boka som gjorde den verd å lese.

			Denne romanen handler om kjærlighet, om lengsler, og om valg vi tar i møte med mennesker. Er det tilfeldig hvem vi møter, og når? Velger vi det som er det beste for oss selv i møte med kjærligheten? Ville vi tatt de samme valgene om igjen? 

			Selv om dette er en fiktiv historie, er det i denne – som i de fleste fortellinger – også spor av forfatteren. Men uten alle dere, som opp gjennom årene har vist meg tillit ved å invitere meg inn i deres tanker, livshendelser og historier, hadde denne romanen aldri blitt til.

			For det er jeg dypt og inderlig takknemlig!

			Jeg er også overbevist om at de fleste av oss – uavhengig av hvem vi er i livene våre – på en eller annen måte møter, eller lengter etter, kjærligheten. Og kjærligheten bryr seg ikke om hvem vi er, hvordan vi ser ut eller om navnet vårt. 

			Derfor finnes ingen navn i romanen, bortsett fra noen historiske personer. Det finnes heller ingen subjektiv beskrivelse av noens utseende.

			Med det ønsker jeg deg en god leseopplevelse!

			Til Ylva

			«Kjærlighet er en skjebnens kraft,

			hvis makt rekker fra himmel til helvete.»

			C.G. Jung

		

	
		
			Begynnelsen

			«Kan du ikke? Bare én eneste gang, pappa?»

			Oppglødd trippende kikket jeg forventningsfullt opp på ham. Han smilte kjærlig, lot i et pinefullt øyeblikk som om han vurderte nøye, før han nikket leende. 

			«OK da. Er du klar?»

			Hikstende av glede strakte jeg ivrig armene ut til siden og litt bakover, og idet jeg ble løftet opp av sterke, trygge armer, skjøv jeg hodet forover og gjorde halsen så lang jeg bare kunne. Jeg var klar!

			Omhyllet av tilgjort, men likevel så uendelig virkelig motorlyd, fløy jeg gjennom stuedøra og ut i gangen. Duren fra motoren økte, og jeg stupte ut i entreen, tok en brå sving og kjente jakka mi stryke kilende langs ene armen, før jeg skrekkslagen registrerte at skoene på hylla kom faretruende nært. Hvinende av fryd ble jeg reddet i siste liten og løftet oppover, suste videre gjennom den lange gangen, passerte døra inn til badet på høyre side, deretter døra inn til min søsters rom på venstre. I full fart og med hjertet hamrende i brystet, unngikk jeg så vidt dørkarmen inn til rommet mitt, før jeg virvlet høyt over skrivepulten og stolen, sneiet så vidt sengegavlen med den ene hånda, før bremsene ble slått på og jeg hørte duren fra motoren gradvis bli borte. 

			Utmattet og lykkelig landet jeg trygt i senga. 

			Åh … for en flytur! For en følelse! 

			Da vi begge hadde fått pusten igjen, trakk han stolen bort fra skrivepulten. 

			«Hvilket eventyr vil du jeg skal lese i dag, da?» 

			«Tommelise!» sa jeg bestemt. 

			«Er du helt sikker på det?» spurte han mens han fant frem den store, røde eventyrboka. 

			«Du blir jo alltid så lei deg, vet du.» 

			Han smilte og strøk meg over kinnet. Hånda hans kjentes varm og trygg mot huden min. 

			Det var sant. Han hadde lest historien mange ganger før, og jeg begynte alltid å gråte.

			Samtidig var det så spennende med alle de Tommelise møtte, og så hadde eventyret også så fin slutt. Jo! Jeg ville høre eventyret en gang til. 

			«Les om Tommelise likevel», ba jeg. 

			Og Tommelise ble det. 

			Det var en gang en kone, som så veldig gjerne ville ha et lite barn … 

			Pappa leste med en slik innlevelse at jeg snart var oppslukt i fortellingen. Men hver gang ble jeg slått av Tommelises møter med verdens grusomheter. Det var så inderlig synd på henne! Jeg grøsset. 

			Og et sted i fortellingen, mens hun flyter nedover elven på et blad, møter hun en nydelig hvit sommerfugl. Med et bånd fester hun sommerfuglen til bladet, slik at hun kan seile fortere av sted. 

			Det begynte å svi i øynene og jeg kneip dem sammen. Farene lurer overalt, og Tommelise blir fanget og tatt med under jorden, mens den stakkars sommerfuglen flyr videre, bundet til bladet med båndet og ville aldri bli fri igjen. 

			Og det var det som gjorde så fryktelig vondt! Og uansett hvor mye jeg strevde for å holde gråten tilbake, fikk jeg det ikke til. Fortvilelsen over sommerfuglen som aldri kom fri, presset seg frem mellom øyevippene, rant sakte og lydløst over tinningene, ned mot ørene og forsvant stille inn i håret.

			Pappa stanset opp i lesingen, sukket lett og strøk meg over håret før han la hånda si over mi. «Huff, jenta mi … gråter du? Er det den sommerfuglen som gjør så vondt igjen?» 

			Han hørtes lei seg ut, og uten å åpne øynene nikket jeg stumt.

			«Men vet du, jeg er sikker på at sommerfuglen kommer seg løs! Husker du vi snakket om dette sist gang, og at vi var enige om at siden Tommelise er så liten har hun ikke knyttet båndet så hardt. Og når sommerfuglen får opp farta, så vil båndet løsne. Det er jeg helt sikker på! Men om du vil, kan vi godt lese resten en annen dag?» 

			Jeg åpnet øynene og kikket på ham. Han så glad ut. Jeg hadde glemt at vi hadde snakket om det sist, og det hørtes jo riktig ut det pappa sa, gjorde det ikke?

			«Nei», snufset jeg og tørket meg i øynene med en flik av dyna, «jeg vil høre resten nå likevel.»

			Han nikket langsomt. «OK, men da må du si fra om jeg skal stoppe, ikke sant?» Han smilte og ga hånda mi et lett trykk før han fortsatte å lese. 

			«Sånn!» sa han mykt og la den røde boka fra seg på pulten. «Det endte jo godt for Tommelise denne gangen også, og det er jo fint. Ikke sant? Og sommerfuglen flyr nok fritt omkring sammen med alle sommerfuglvennene sine også.» 

			Jeg nikket og kjente at jeg var glad for at Tommelise hadde fått det så fint til slutt. 

			«Så bra!» smilte han og ga meg en klem. «Men nå må du sove. God natt!»

			«Kan du pakke meg inn?» Jeg kikket bedende på ham.

			Ingen pakket meg inn som mamma gjorde, men pappa gjorde det godt nok og det holdt. Han lo lavt mens han brettet dyna inn under føttene mine, dyttet den godt inn under meg på hver side, og la til slutt de øverste flikene av dyna under puta slik at kun ansiktet var synlig. 

			«Sånn!» gjentok han og strøk meg over kinnet. «Men nå er det natta.»

			«Natta!» svarte jeg trygg fra kokongen, mens jeg fulgte ham med øynene da han slukket lyset, lukket døra nesten helt igjen og forsvant tilbake til stua.

			I det dunkle mørket skimtet jeg så vidt linjene der taket gikk over til vegg, tegningene som hang over senga, lyskuppelen i taket og glipen av lys som strålte som gull inn fra gangen. 

			Igjen tenkte jeg på sommerfuglen og kjente på nytt at tårene presset på. 

			Nei! Den hadde ikke klart seg! Uansett hva pappa sa, trodde jeg ikke den hadde kommet seg fri fra båndet. 

			Inne i min varme kokong av rødblomstret bomullskrepp, sørget jeg lydløst over friheten sommerfuglen hadde mistet. Og jeg kunne ikke forestille meg noe verre enn det.

			Del I

